
UVODNA RIJEČ 


Kako nam opisuje ova knjižica, a premc 
spisima ispitanih svjedoka, pred 500 godina 
izlo se krvavi znoj sa Raspela koje se nalazi 
na glavnom oltaru župske crkve sv. Križa u 
šibenskom Docu. Od tada, pa sve do danas, 
to je Raspelo čašćeno od mnogih vjernika gra- 
da Šibenika, a posebno župe sv. Križa. 


U povodu 500. obljetnice toga događaja, 
smatram korisnim objavljivanje ove knjižice ra- 
di primljenih milosti i daljnjeg štovanja sv. Kri- 
Ža. 

Knjižica je najvećim dijelom ispunjena du- 
hovnom pobudom, da nam Kristov križ ne bude 
samo znak našeg kršćanstva, nego da uroni- 
mo u Kristovu ljubav koja nam je njegovom 
smrću na križu dana u punini. 

Ovaj je jubilej sretno došao u Svetoj go- 
dini Otkupljenja, a na spomen 1950 godina 
Kristove smrti. Papa Ivan Pavao II. svoje Apo- 
stolsko pismo za Svetu godinu započinje rije- 
čima: »Otvorite vrata Otkupitelju«. | 

Odazovimo se papinom pozivu te u ovom 
našem šibenskom jubileju sv. Križa i sveopćem 
jubileju Katoličke Crkve otvorimo vrata naših 
duša i naših domova Kristu Otkupitelju, koji je 
Put, Istina i Život! 


Josip Arnerić 
biskup šibenski 





SVETI KRISTOV KRIŽ 


Papa Ivan Pavao II. proglasio je ovu 1983. 
godinu svetom jubilarnom godinom otkupljenja 
Svijeta. To je 1950. obljetnica otkupiteljske 
smrti Isusa Krista na križu. Značajno je što se 
ta obljetnica poklapa s 500. obljetnicom doga- 
đaja u crkvi šibenskog Doca, kad se 26. ožujka 
1483. na Propelu pojavio »krvavi znoj«. 

Okrvavljeni Kristov lik usred Doca je naj- 
realniji znamen 900-godišnje mukotrpne povi- 
jesti Šibenika i njegovih građana. On je zna- 
men svih onih krvarenja, patnja, stradanja, 
izrabljivanja pljačkanja, paleža, epidemija, gla- 
di, bolesti i svih drugih nedaća koje su ti 
jekom stoljeća harale gradom i tištile hrabre 
i nepokolebljive naraštaje grada Šibenika. 


Svakoj stranici šibenske povijesti vjera i 
nada u Kristov križ dala je njezinu prvu kara- 
kteristiku. Razdoblje za razdobljem, perioda za 
periodom ustavljala se pred križem i upravlja- 
la u nj oči kao u veliko znamenje protuslovlic 
i odluke. Kroz tolike vjekove Križ je Šibenčane 
nadahnjivao životom, hrabrošću i nadom. Sna. 
gom Kristove milosti i njegovih sakramenata 
uzdiglo se mnoštvo kršćanskih vjernika do ne- 
zapamćenog idealizma u pravdi i ljubavi. Nitko 
nikada neće moći izbrojiti sve one plodove mi- 
ra, blagoslova, sreće i nade što su se s pod- 
nožja svetoga Križa izlile i još izlijevaju na po- 
jedine i mnoge vjernike Šibenika. 

Svoj sveti Križ stari su Šibenčani, osobito 
obespravljeni pučani, voljeli i k njemu se utje- 
Cali, jer je On skupa s njima krvario u najte- 
žim razdobljima njihove povijesti. Bol i patnja 

bili su jedan od glavnih sadržaja njihova života, 
Dan za danom bili su tišteni i žuljani križevi- 
ma, razapinjani zlobom i nepravdama, zalije- 
vani pelimom, pitani čemerima, gušili se u su- 
zama i krvarili u srcima. Tom mučeničkom pu- 
ku bio je potreban i mučenički uzor i Spasitelj. 
Zato im je raspeti Krist bio blizak, osjećali su 
da je uz njih i da ih razumije. Krist koji nije 
samo propovijedao križ, već ga prvi pred svi- 
ma nosio. Inače, bio bi mi Krist dalek da i on 
nije bio mučenik. On je okusio svu ljudsku bol. 
Prvi je bio do krvi i smrti progonjen i mržen. 
Prvi oklevetan, izdan, ismijan i krivo osuđen. 
Prvi silom rastavljen od života i od svojih mi- 
lih u naponu snage, u cvijetu mladosti. Prvi 
prezren, napušten i lišen sve tjelesne ljepote. 
Njegova Kalvarija nije počela od Masi inskog 
vrta, ona je počela od rođenja. Sav život Krist 
je bio siromah, radnik, patnik i mučenik. Zbog 
toga su i izmrcvareni šibenski pučani znali da 
ih Krist razumije te nisu zdvajali nad gorčinom 
trpljenja, ni padali u očaj. Nisu bili bez nade, 
bez utjehe, bez primjera i saučešća. Znali su 
da ima smisla raditi, boriti se i umirati za do- 
movinu, slobodu, za boljitak, jer se po Križu 
dolazi do sigurnog uskrsnuća. 

Nošenje križa niie za ondašnje Šibenčane 
bila jeftina utjeha koju Crkva dijeli patnicima, 
potlačenima i bijednima pa tako svijet odgaja 
za rezignaciju, za predanost sudbini i pasiv- 








nost. Upravo nošenje vodi aktivnosti, dobru, 
blagostanju. Tko čovječanstvu želi dobro taj ga 
treba voljeti, istinski ljubiti. A temeljito ljubiti 
znači svim silama nastojati da drugima bude 
dobro, znači boriti se za pravdu, slobodu, mir, 
znači boriti se protiv svega što se suprotstav- 
lja ljudskoj sreći i spasenju. | svi koji su se 
zalagali i koji se zalažu za ljudsko dostojan- 
sivo i osnovna ljudska prava, nosili su i nose 
križ i umiru na njemu. Dobro ne dolazi auto- 
matski, samo po 'sebi, već borbom, žrtvom, zala- 
ganjem života pa i do smrti. Prema tome ljubav 
u znaku križa nije rezignacija, predanost sud- 
bini, pasivnost, već upravo protivno: najveći 
oblik zalaganja za ljude 'je trpljenje, sprem- 
nost nimalo ne odstupiti od ljubavi pa i uz ci- 
jenu neuspjeha, pa i uz cijenu smrti. »Nitko 
nema veće ljubavi od one dati život svoj za 
prijatelje svoje.« Kristov križ pokazuje taj naj- 
viši, najveličanstveniji oblik ljubavi prema bra- 
ći ljudima. Upravo sa križa Krist je pobijedio. 
I upravo po križu Šibenčani su ispisali sve 
stranice svoje povijesti nezaboravnim  heroj- 
stvom. 

Šibenskim pučanima rastrganim samovo- 
ljom moćnih feudalaca, uništavanim paležom i 
pljačkom mletačke vojske, okrutnošću tuđina, 
veliku nadu i odvažnost ulijevalo je sveto Pro- 
pelo koje je u tim teškim i crnim vremenima 
doplivalo do njihovih obala kao veliki znamen. 

Dok su Turci otimali i pljačkali susjedna 
sela i gradove, nemilice haračili šibenskim po- 
lima pa zaprijetili i samom gradu, »Šibenčani 
su, na velikom zajedničkom zboru, na grad- 
skom trgu, iznijeli raspelo i svaki je pojedinac 
pristupio do križa s raspetim Kristovim likom, 
dotaknuo ga, a onda ise svi glasno zakleli da 
će svoj grad braniti i obraniti il! propasti«. | 
uspjeli su. Turska noga nije ušla u grad i nije 
ga pokorila. 

Krvarili su Šibenčani, krvarilo je njihovo 
Raspelo koje im ije bilo jedina nada i spas, kad 
su voljom mogućnika koji su krojili sudbinu 
malenih protiv svoje volje prelazili u vlasništvo 
sad jedne sad druge himbene vladavine. »Tur- 

ci nam oteše sela i strani narod prava. Ostaje 

nam samo vjera, drugo nam ije, vidiš, razgra- 
bljeno«, tuži se ondašnji šibenski pjesnik Da- 
nie! Divnić. 

Zar treba spominjati što ije Šibenčanima 
značilo krvavo Propelo u vremenima kad ih je 
morila glad, razne bolesti i epidemije, osobito 
kuga koja je u 15. stoljeću deset puta harala 
gradom, u 16. osam, pa ona najstrašnija 1649. 
Koja je desetkovala građanstvo. 

A teški križevi dvaju svjetskih ratova? Ko- 
liko li im je pouzdanje ulijevala vjera u Kristov 
križ dok su kao vojnici na svojim grudima sti- 
skali relikvije svetoga križa, a njihove maike i 
žene molile, palile svijeće, i zavjetovale se pred 
svetim Križem? 

Listajući povijest Šibenika možemo kazati 
da nema ni jednog razdoblja, ni jednog pedlja 
zemlje koji nije obilježen križem, koji nije, Bog 
zna, već koliko puta natopljen šibenskim Zno- 
jem i šibenskom krvlju. Zbog toga možemo i 
za ovaj kraj primijeniti riječi pisca: »O ti mala 
zemljo, najgušća si među planetima i najteža. 
Zato i je na tebi tako teško živjeti, tako teško 
disati i bol podnositi. Križ je tvoj simbol.« 





ŠIBENSKA POVIJEST 
U ZNAKU KRIŽA 


Da bismo što bolje shvatili značenje i važ- 
nost Kristova križa za grad Šibenik, pogledaj- 
mo ukratko povijest ovog slavnog grado koja 
se odvijala u znaku križa. 

Znakom svetog križa Šibenčani su započi- 
njali i završavali svoj dan, svoj život, svoj rad, 
svoje bitke, svoje blagovanje, svoje statute, 
sve. 

Znakom križa Šibenik započinje svoj op- 
stanak i svoju burnu povijest. Na vrhuncu 
strmog brda, ispod kojega se tsljubljuju rijeka 


Krka i Jadransko more, u 10. stoljeću jedna 


plemenska skupina Hrvata gradi Kaštel i u 
njega smješta svoje županijsko središte. Tu 
grade crkvicu sv. Mihovila koji postaje zaštit- 
nik novoga grada. | tvrđave koje će kasnije 
graditi za obranu nazvat će imenima svetaca. 


Pod znakom križa u crkvici sv. Mihovila na 
dan Kristova rođenja 1066. hrvatski kralj Petar 
Krešimir IV, koji je nastojao što jače povezati 
Crkvu i državu, u prisutnosti svojih velikaša i 
biskupa, izdaje vjersku ispravu koju supotpisu- 
ju dalmatinski i hrvatski biskupi. U njoj se prvi 
put u povijesti spominje ime Šibenik. 

Početkom 12. stoljeća, poslije gubitka 
hrvatske državne samostalnosti, Šibenik prela- 
zi u vlast ugarskih kraljeva. Legenda nepo- 
znatog pisca iz 12. stoljeća bilježi da je u prat- 
nji ugarskog kralja Kolomana u Šibenik došao 
sveti trogirski biskup Ivan i da lje, dok je misio, 
u crkvu doletio bijeli golub. Kao spomen na 
taj događaj paninšn je 1324. kapela sv. Ivana 
trogirskog. 


Što se više pučanstvo množilo, Kaštel je 
postajao sve tjesniji pa su građani niz obronak 
prema moru počeli graditi svoje, dijelom drve- 
ne dijelom kamene, kuće i tako je grad dobio 
svoj amfiteatralni izgled. Kad ga promatraš či- 
ni ti se kao da ise s Kaštela sliva široka kame- 
na rijeka koja se svojim kaskadama ulijeva u 
more da bi u njemu utopila svu životnu muku 
građana koja je dolaskom tuđina postajala sve 
veća i teža. 

Od ulaska hrvatske države u političku za- 
jednicu s Mađarima pa sve do 20. stoljeće, 
prepušteni samovolji moćnika, građani Šibenika 
živjeli su u stalnoj napetosti, neprekidnim bor- 





Unutrašnjost crkve sv. Križa 

bama, bunama, revolucijama. Grad je prelazio 
u vlast sad jednoga sad drugoga gospodara: Bi- 
zanta, ugarskih vladara, Mlečana, Austro-Ugar- 
ske, Francuza, talijanskih iredentista i fašista. 
Slobodarnski duh građana, osobito pučana, te- 
ško je podnosio taj nametnuti križ i stoga su 
se Šibenčani svim silama nastojali osloboditi 
izrabljivača i tuđina. 

Budući da je Šibenik u crkvenom pogledu 
bio pod vlašću trogirskog biskupa, građani i 
svećenstvo vodili su uporne i teške borbe za 
crkvenu samostalnost, da dobiju svoga bisku- 
pa. Crkvena samostalnost u ondašnjem prav- 
nom poretku ujedno je bila i građanska samo- 
stalnost. U tom nastojanju toliko su se osmje- 
lili da su sami i bez odobrenja vrhovne crkvene 
vlasti postavljali svoje biskupe. Konačno 1. 
svibnja 1298. papa Bonifacije VIII. odredio je 
da se Šibenik proglasi gradom, imenuje šiben- 
ski biskup i jedna šibenska crkva proglasi 
katedralom. Tim činom s leđa građana diqg- 
nut je teški križ, grad je dobio svoju auto- 
nomiju i postao ravnopravan s ostalim gradovi- 

ma, što ije za razvoj Šibenika bilo od velike go- 
spodarske, političke i kulturne važnosti. 

Skinut je jedan križ, ali su nadošli novi 
teški križevi: Mlečani, Turci, kuga i drugi. O 
Šibeniče, kako je u tebi teško disati, teško 
živjeti i križ nositi. Tvoj simbol je križ. 

Od 1115. Mlečani u više navrata navalju - 
ju na grad, ruše, pljačkaju, pale. Uza svu svoju 
muku građani daju utočište 1125. mnogim iz- 
bjeglicama iz, od Mlečana razrušenog, Biogra- 
da. Jedno od najstrašnijih pustošenja zbilo se 
1378. kad su Mlečani »razjareni zbog herojskog 
otpora građana, okomili se na ranjene, nemo- 
čne starce, žene i djecu, mučili ih i ubijali. Nit- 
ko živ nije ostao u gradu. Bijegom je izmakao 
od sigurne smrti i tadašnji biskup Mate Crnota« 
jer je bodrio Šibenčane na otpor. Građevinski 
materijal koji je bio pripravljen za gradnju ka- 
tedrale za kojom su silno čeznuli, Šibenčani 
su žrtvovali za gradnju obrambenih kula. Ko- 
načno, po nagodbi moćnih, 1412. gradom za- 
vladaše Mlečani. Dok su plemići u razdoblju 

mletačke vladavine imali nekakva prava, puk 
je bio bespravna masa koja ima pravo na po- 
kornost. Svaku djelatnost građana Mlečani su 
stavili pod svoju kontrolu i uskladili interesima 
moćne Venecije koja je vladala sve do 1797. 
godine. 

Ali evo ubrzo novog križa. Kad su Turci 
1463. osvojili Bosnu počeše se zalijetati i do 
Šibenika. Turci su više puta popalili šibenska 
sela i usjeve, porušili kuće i solane. Tada je 
mnoštvo izbjeglica nahrupilo u grad. Svi gra- 
đani, muško i žensko, staro i mlado zdušno je 
gradilo zidine, branilo grad i borilo se. Dok su 
se muškarci borili na zidinama, jedne su im 
žene donosile hranu i municiju, a druge molile 
po crkvama. Šibenčani su se i drugdje borili 
protiv Turaka. Šibenska galija »sv. Juraj«, pod 
zapovjedništvom Kristofora Lučića sudjelovala 
je u sjajnoj bitki i pobjedi pod Lepantom 1571. 
godine. Šibenčani su obranili svoj grad od Tu- 
raka i 1647. kada su Turci navalili najvećom 
vojskom pod komandom Tekeli paše. Silno odu- 
ševljenje zavladalo je gradom kad su Turci 
morali prekinuti opsadu grada i povući se. Zvo- 
na su slavila, narod ije klečao, a gradom se iz 
tisuća grla orilo »Tebe Boga hvalimo!« 

Turci nisu više napadali grad, ali su još u 
okolici haračili. Mlečani su pak ostali. Osiroma- 
šen i od ratovanja umoran narod još su k tome 
uništavale česte kuge. Najstrašnija je bila 1649. 
zvana »crna smrt« koja je pomorila oko 10 ti- 
suća građana i seljaka iz okolice. Bila je tako 
strašna da nije imao tko pokapati mrtvace, a 
svećenici su ispovljedali s vrata ili kroz prozore 
kuća. Mnogi stanovnici su pobjegli na otoke, 
a bolesnici su bez ikakve njege ostavljani u 
karantene, na puste otočiće. 

Za vrijeme mletačke vladavine socijalni 
sukobi bili su vrlo česti. Za neko vrijeme para- 
lizirala ih je turska opasnost. Slobodoljubivi 
narod pritisnut teškim križevima bunio se pro- 
tiv tuđina, veleposjedničkog izrabljivanja, pro- 
tiv kaptolske desetine, protiv onih koji su zlo- 
stavljali njihove djevojke itd. Jedna od ndjve- 
ćih pobuna zbila se 1797. kad se slomila mle- 

tačka vlast. Pod utjecajem ideja francuske 
revolucije, klera i religioznosti šibenskih težaka 
za vrijeme tjelovske procesije digla se velika 
buna. To je bila buna protiv »bezbožnih« -ran- 
cuza, ali još više protiv privilegiranih velepo- 
sjednika koji su ogulili narod. Zbog gnjeva na- 
roda nastao je veliki masakr i krvoproliće. 
Stoga je, posredovanjem fratra Josipa Glunče- 
vića, biskup Spalatin s raspelom u rukama smi- 
rio narod da bi se spriječilo »veće prolijevanje 
krvi«. Međutim, narod se najviše smirio jer su 
mu smanjena davanja svjetovnim i crkvenim 
vlasnicima imanja. 

Mlečiće je zamijenila francuska, doduše 
kratkotrajna ali neprijateljska i izrabljivačka, 
vlast. Od 1813. do 1918. gradom je vladala 
Austro-Ugarska monarhija. U tom razdoblju na- 
rod je osiromašio, odlazio je u ekonomsku emi- 
graciju, filoksera je .uništila vinograde. Rasla 
je stranačka borba, vjerska i nacionalna ne- 
trpeljivost, a is time je opadao i vjerski život. 
Između dva svjetska rata Jeronim Mileta, bi- 
skup Šibenčanin, nastoji oživjeti vjerski život 
gradnjom sjemeništa, pokretanjem vjerskog li- 
sta »Katolik«, osnivanjem dobrotvornih usta- 
nova i katoličkih organizacija. Konačno, poslije 
drugog svjetskog rata, nastaje mir za koji će- 
mo mi vjernici stalno moliti pred svetim Kri- 
stovim križem. 

ŽIVOT | KULTURA 
POD SJENOM KRIŽA 


Kroz svu svoju povijest Šibenčani su bili 
privrženi svojoj vjeri i svetom Križu, tom zna- 
menu njihova života. »Centar gradskog životo 
nije bila komuna, kako bi trebalo očekivati, ne- 
go crkva i samostani. Najveće svečanosti bile 
Su crkvene, u samim crkvama i procesije, u 
kojima su sudjelovale sve bratovštine, gotovo 
sve odjevene u duge tunike raznih boja, sve- 
ćenstvo, kojega je bilo mnogo, u sjajnim or- 
natima, noseći u procesijama svetačke moći 
srebrom i zlatom uokvirene, kipove, kipiće, kri- 
ževe itd.«, piše naš povjesničar. Crkvene sve- 
čanosti imale su veliku ulogu u životu grada. 
Tada se istinski veselilo. Široki narodni slojevi 
mnogo su pazili tko je novi biskup i pri njego- 
vom postavljanju priređivali specifične sveča- 
nosti. Narod je ostao vjeran svojoj tradiciji i 
vjeri. 

| svi narodni običaji, koje je narod ljubo- 
morno čuvao, nadahnili su se i nastali pod 
utjecajem vjerskih događaja. Za vjerske blag- 
dane narod se posebno pripravljao pristupa- 
njem sakramentima i spremanjem boljega ruha 
i jela. Blagdanima su se osobito radovala dje- 
ca očekujući da se najedu. Najdraži i najve- 
seliji blagdan bio ije Božić, slavljen posebnim 
folklorom, friganjem  fritula, pučkim kolom i 
drugim igrama. Božić je imao svoju specifičnu 
karakteristiku: to je bio blagdan sveopćeg po- 
mirenja. Na Božić poslije svetih misa svak bi 
se sa svakim izljubio i istinski pomirio. To je 
bila velika kršćanska radost. Blagdani su se 
slavili na specifično šibenski način, slavljenjem 

zvona, pucanjem maškula, pjevanjem religioz- 
nih i narodnih pjesama. Narod je hrlio svome 
Bogu jer mu je on, osobito pučanima, tim stal- 
nim križonošama, bio jedina snaga, jedini pri- 
jatelj, jedina utjeha. 

Pod sjenom križa nastala lje i razvijala se 
šibenska kultura, Uz crkve i samostane rađali 
su se i stasali mnogi kulturni radnici od kojih 
su mnogi stekli svjetsku slavu. Skoro svi, ba- 
rem do 20. stoljeća, bili su praktični katolici, 
a mnogi i članovi vjerskih bratovština. Mnogi 
od njih bili su Svećenici i biskupi. Svi zaljub- 
ljenici svoga grada i svoga naroda, radili su 
na izgradnji grada, njegove kulture i prosvje- 
te. Nije bilo kulturne djelatnosti koja nije bila 
zastupljena i u Šibeniku, bilo na religioznom, 
duhovnom i materijalnom području. O toj dje- 
latnosti govore stare knjige, crkveni kodeksi i 
matrikule bratovština, ukrašeni umjetničkim 
inicijalima, vjerske umjetničke skladbe, religio- 
zne i pučke pjesme, umjetničke građevine do- 
maćih majstora, crkveno posuđe također od 
domaćih majstora, crkveno ruho izvezeno vje- 
štim rukama šibenskih djevojaka i redovnica. 

Uz crkve i samostane templara, benedik- 
tinaca i benediktinki, franjevaca, dominikanaca 
i dominikanki, nastajale su prve škole i učili- 
šta u kojima su učitelji i profesori ponajviše 
bili svećenici i redovnice. Postojala je kaptol- 
ska škola za buduće svećenike, javna domini- 
kanska humanistička škola, uz crkvicu sv. Mar- 
tina sjemenište za glagoljaše, u samostanu sv. 
Lovre bogoslovija, uz benediktinke škole za 
djevojke. U ondašnjem razdoblju jedina mogu- 
ćnost za pučane da se opismene bile su upra- 
vo te škole, dok su se plemići školovali po 
talijanskim gradovima. 

| briga za ljudsko zdravlje i siromahe na- 
dahnjivala se  karitativnim duhom Kristova 
evanđelja. U duhu kršćanske ljubavi nastali su 
lazareti sv. Lazara i sv. Marije za kužne boles- 
nike u kojima su, uz druge, za te jadnike vodili 
brigu i svećenici. Trećoredice dominikanke su 
po gradu njegovale bolesnike i brinule se za si- 
romahe. Uz crkve i samostane nicali su hos- 

piciji za bolesnike kao prethodnici današnjih 
bolnica. Bilo je i svećenika »nadri liječnika« 
koji su travama, vođeni kršćanskom ljubavlju, 
željeli i pokušavali pomoći bolesnicima. Njihove 
»ljekaruše« i danas konzultira moderno ljekar- 
ništvo. Iz vjere u križ nicali su sirotišta i do- 
brotvorne ustanove, nahodišta za nezakonitu 
i napuštenu novorođenčad, za koje se osobito 
brinula posebna bratovština Gospe od zdravlja. 

Važnu ulogu u životu Šibenčana odigrale 
su crkvene bratovštine. Sastanci bratovština 
bili su onda jedino pučko, političko i društveno 
utočište i stjecište. Članovi bratovština uglav- 
nom bili su pučani, obrtnici i težaci. Bratovšti- 
ne karakterizira vjerska i socijalna djelatnost 
po propisima upisanim u matrikule koje su bile 
njihovo srce i duša. Šibenski stručnjak svrsta- 
va pravila bratovština u tri glavne dužnosti: 1. 
bratska jednakost; 2. zaštitnici siromaha i bra- 
nitelji pučana; 3. tješitelji živih i pokopatelji 
mrtvih. Član bratovštine mogao je postati sa- 
mo svestrano ispravan građanin. 

Crkva je bila i zaštita narodnih hrvatskih 
osobina i svijesti koji su za tuđinske vladavine 
bile ugrožene. U prošlosti službeni jezik bio je 

latinski, a zatim talijanski. Puk ije svojim narod- 
nim jezikom izražavao svoju narodnost u crkva- 
ma. Najbolji je dokaz glasovita »Šibenska mo- 
litva« iz 14. stoljeća složena na hrvatskom 
jeziku; u crkvama se propovijedalo hrvatski; 
pjevalo starohrvatskim »šćavetom«; pa »lekci- 
je« iz života svetaca pjevalo se na narodnom 
jeziku; koludrice sv. Spasa održavale su sveta 
skazanja, predstave, Ina hrvatskom jeziku. U 
Šibeniku, a pogotovu u mjestima njegova ko- 
tara, u javnom i crkvenom životu bila je pri- 
sutna glagoljica, o čemu ima mnogo dokume- 
nata. Na pučkom jeziku spjevane su ne samo 
crkvene već i svjetovne pjesme. Stvara ih na- 
rod osobito kad želi proslaviti svoje junake u 
borbi s Turcima. Istim narodnim melosom pje- 
valo se u crkvama i izvan njih. O bogatstvu 
narodnog stvaralaštva, o poslovicama i pjes- 
mama piše Juraj Šižgonić koji ih uzdiže iznag 
ostvarenja antike: pjesme tužbalice pri sprovo- 
du bile su takve da bi natjerale u plač i tvrđa 
srca; pa svatovske pjesme, ljubavne pjesme 
pune mladenačke čežnje, pastirske pjesme ko- 
je se naizmjenice pjevalo pri tiještenju masli- 
na; pjesme pjevane uz kolo popraćene ritmi- 
čkim tapkanjem nogu. 

Narod iako polupismen posjedovao je svo- 
ju prirodnu inteligenciju pa je na temelju ži- 
votnog iskustva stvorio pravila za prognozira- 
nje vremena i ljetine. Svoju mudrost i životno 
iskustvo, nadahnut svetim Pismom, sažeo je u 
narodne poslovice koje su se prenosile s gene- 
racije na generaciju. »Oštroumniji od njih ne 
čine mi se naime ni Solonovi zakoni, ni izreke 
Nume Pompilija, ni sami  Pitagorini propisi«, 
veli o tim poslovicama istaknuti humanist Ju- 
raj Šižgorić, koji je živio u 15. stoljeću. 

Visoku vjersku svijest i prisnost s Kristo- 
vim križem svjedoče i mnoge crkve na uskom 
šibenskom prostoru. Najvjerojatnije je da su 
prve šibenske crkve kao i kuće bile drvene, 
ali su puku bile drage jer su sagrađene dopri- 
nosima naroda. Prije crkvice sv. Mihovila na 
Kaštelu spisi nam ne spominju šibenske crkve. 
Sigurno su uz stare benediktinske samostane 
postojale i njihove crkve. Jedna od najstarijih 

i do danas sačuvanih je crkvica sv. Krševana 
(kasnije sv. Ante pustinjaka) na Gorici koja se 
prvi put spominje 1200. Početkom 13. stoljeća 
uz samostan sv. Frane postojala je, najvjero- 
jatnije drvena, crkvica sv. Andrije. Iz istog vre- 
mena ije bila i crkva sv. Jakova koja se spo- 
minje 1298. kad je osnovana biskupija. Iz 14. 
stoljeća je crkva sv. Frane, sv. Grgura u da- 
našnjoj Ulici Jurja Dalmatinca, samostanska 
crkva sv. Dominika od koje ije jedino sačuvan 
portal ugrađen u zapadni zid današnje crkve, 
te crkvica Svih Svetih iznad Vijećnice. Crkveno 
graditeljstvo, religiozno slikarstvo, umjetničke 
klesarske škole, najviše dolazi do izražaja po- 
četkom 15. stoljeća, kada 1431. započinje 
gradnja velebne i jedinstvene katedrale sv. Ja- 
kova. Katedrala se gradila sto godina i uza 
sve nedaće i prekide upornost Šibenčana do- 
vela je gradnju do kraja 1536. godine. U istom 
razdoblju sagrađena je crkva sv. Barbare sa 
svojim specifičnostima, sv. Trojice (danas sv. 
Ivana) sa svojim karakterističnim stepenicama 
i turskim satom, Nova Crkva, crkvica sv. Mar- 
tina. Zbog čestih turskih navala, zbog iscrplje- 
nosti gradnjom katedrale, prestankom rada do- 
maćih klesarskih škola jenjava gradnja crkava. 
U 17. stoljeću sagrađene su crkva sv. Duha i 
sv. Luce na mjestu gdje lje prije bila manja 
crkvica. Uz crkvu sv. Spasa sa baroknim zvo- 
nikom iz 18. &gtoljeća, već u 13. stoljeću po- 
stojao je samostan templara, »bičevalaca«, a 
od 14. samostan benediktinki za plemenitašice 
koje je francuska vlast početkom 19. stoljeća 
deložirala, a crkvu 1810. predala pravoslavnom 
episkopu. Pobožni građani ugrađivali su i ma- 
le kapelice u zidove svojih kuća, pa na gradske 
zidine kao zaštitu od raznih nevolja. Jest, nad 
glavama građana uzdizalo se mnogo crkvenih 
križeva, dali ih (e još više bilo u njihovim ži- 
votima. | 

Šibenik je i grad svetaca. Osim sv. Nikole 
Tavelića i bl. Augustina Kažotića, u gradu je 
živjelo još mnogo nepoznatih svetih redovnika 


i redovnica, uz nebrojeno mnoštvo mukotrpnih 


pučana koji su se posvetili pod sjenom Kristo- 
va križa. 

DOLAC U ZNAKU 
KRIŽA 


Križna povijest Šibenika ujedno je i povi- 
jest Doca ljer se Dolac istodobno razvijao s 
gradom i proživljavao sve bure i oluje. Šiben- 
sko predgrađe i varoš »prvi i najstariji bio je 
u Docu gdje su bile smještene lađe Kaštela, 
a dolačka luka bila je dovoljno prostrana za 
tadašnje brodove.« Sigurno je da su Dolačani 
podnijeli i nosili veći dio šibenskih križeva. 
Najraznovrsnije terete, namete, vojačenja, po- 
reze, kulučenja snosili su ondašnji pučani, a 
Dolačani su onda ogromnom većinom bili pu- 
čani u ondašnjem klasnom društvu koje se po 
Statutu grada Šibenika dijelilo na višu klasu, 
plemiće i nižu, pučane. Obrtnici i trgovci po- 
kušavali su se emancipirati od pučana i stvo- 
riti građanski stalež, ali su to jedva ponekad 
uspijevali. Osim toga Dolac je bio po stanov- 
ništvu najnapučeniji dio grada. Dolac je npr. 
koncem 16. stoljeća imao 199 ognjišta sa 907 
stanovnika, dok je Predgrađe vrtova (današnji 
Varoš) imalo 62 \ognjišta sa 337 stanovnika, 
Crnica 84 ognjišta sa 183 stanovnika. Jedino 
je od Doca bio veći Grad koji je s plemićima 
i pučanima imao 1131 ognjište i 5013 stanov- 
nika. | 

Dolačani su svoje, ispočetka drvene, a ka- 
snije kamene, kuće gradili uz more iza zapad- 
nih obrambenih zidina sagrađenih u 14. sto- 
ljeću koje se spuštaju od Kaštela prema moru. 
U 16. stoljeću sami Dolačani sagradili su nove 
zapadne zidine za obranu pred Turcima. Na 
zidinama postojala su i »Rajska vrata«. Počet- 
kom 17. stoljeća Dolac se jako povećao ler 

je prihvatio izbjeglice pred Turcima iz okolnih 
sela i iz Bosne, koji su tu došli predvođeni 
svojim svećenicima franjevcima. U onda tijes- 
nom gradu bio ije veliki problem tih izbjeglica. 
Neki su se privremeno nastanili čak u crkva- 
ma, a zatim većinom u šibenskim predgrađima 
jer im nisu dozvoljavali da se nastane u gradu 
lako je bilo dosta, zbog kuge, napuštenih kuća. 
Pridošlim izbjeglicama više su odgovarala 
predgrađa radi smještaja stoke koju su sa so- 
bom doveli. Tu su imali dvorišta, a i domaći su 
dijelom držali blago u nastambama Varoša i 
Doca. 

Dolačani su odreda uvijek bili pučani koji 
su sačuvali osobine svoje narodnosti. Izvjesti- 
telj o Šibenčanima u 16. stoljeću piše: »Način 
odijevanja, govor i način međusobnog saobra- 
ćanja ovih šibenčana potpuno je hrvatski; sa- 
mo po koji vrlo rijetki plemić odijeva se na 
talijanski način; sve se žene oblače na hrvatski 
način i gotovo nijedna ne zna govoriti talijan- 
Ski«. Dolačani su sve doskora govorili svojim 
posebnim cakavsko-ikavskim narječjem, čije 
ostatke možemo (još naći u ponekim pjesmama 
dolačkih pjesnika. Činjenica lje da se jedino u 
dolačkoj crkvi počev od 20. stoljeća glagolja- 
lo. Nikad se u duši nisu pokorili tuđincima, pa 
ni domaćim veleposjednicima kojima su morali 
davati četvrtinu, trećinu, a ponekad čak polo- 
vicu prihoda i zbog toga su dizali česte prote- 
ste i bune. Stoga nije nikakvo čudo da neki 
izvjestitelji daju loše karakteristike o šiben- 
skom puku. Tako jedan mletački providur piše 
da»u Šibeniku živi mnogo svijeta niska roda i 
težaka, koji su vrlo gordi, spremni na bune i 
zla djela, odani vinu, uvijek s oružjem u ruci 
i vrlo skloni pobuni pa bi ih trebalo preseliti«. 

Dolačani su ponajviše bili težaci koji su ve- 
ćinom radili na tuđim poljima. U najstarije do- 
ba bavili su se i gusarenjem kako je to u ono 
vrijeme bilo uobičajeno i u ostalim primorskim 
komunama, zatim ribarstvom, radili su i u ši- 
benskim solanama, dok su žene posluživale u 
plemićkim kućama. Imali su svoje zemlje na 
Srimi zbog kojih su se često sporili sa Zlari- 

njanima, Vodičanima i Zatonjanima. Imali su 
svog vlastitog »harambašu«, kasnijeg »glava- 
ra«. Povijest spominje harambašu Stjepana Bo- 
getića koji se brinuo za straže na Srimi. Pose- 
bni su problem za Dolačane bili izbjeglice iz 
Bosne koji su se trebali privikavati drugom 
načinu obrađivanja polja. Te su izbjeglice do- 
bro došli Mlečanima kao borci protiv Turaka 
i kao veslači na galijama. Živjelo se siromaški, 
a »ponekad se mjesto kruha jelo smričke«. U 
tom socijalnom pogledu mnogo je pridonosio 
prvi dolački »sindikat«, bratovština sv. Marka. 
Dok je vladala kršćanska ljubav Dolačani su 
se međusobno pomagali, u obrađivanju polja, 

berbama, a osobito prigodom teških bolesti, 
gladi, nesretnih slučajeva, obiteljskih žalosti i 
smrtnih slučajeva. 

Vjera u Boga i predanje njegovoj Provid- 
nosti stalni su pratioci i suputnici razapetog 
života Dolačana. Svoju privrženost vjeri i ras- 
petom Kristu nisu samo manifestirali uklesa- 
vanjem Isusova monograma — IHS — na pra- 
govima svojih kuća, slavljenjem vjerskih blag- 
dana, ispovijedanjem svojih grijeha, već i svo- 
jim mukotrpnim životom kad su nemoćni pred 
svojim tlačiteljima, kao Krist na križu, jedino 
mogli stisnuti svoje srce i svoje šake. Okup- 
ljanjem oko svoga sv. Križa i svoje Gospe 
Srimske, kojoj su redovito hodočastili, stjecali 
su srčanost i odvažnost. Hrabro su se boril: 
za krst protiv svih napadača i noću na zidina. 
ma »stražarili s komadom drva i umorni jer su 
se vratili s pluga«. Vlastitim trudom i vlastitim 
žrtvama gradili su svoje obrambene zidine, 
svoje crkve i samostane, svoje zadužbine, o 
čemu svjedoče do danas sačuvani natpisi gdje 
čitamo: »sagrađeno doprinosima pobožnih vjer- 
nika«. Jedina razonoda bili su im vjerski blag- 
dani kad bi se skupljali u svojim crkvama, na 
sastancima bratovština, u svojim konobama 
gdje bi se uz pjesmu, vino i razne igre (muraj 
relaksirali i zaboravljali svoju muku. Najrado- 
snije i najintimnije doživljavali su Božić jer su 
svi bii jednaki, skromni pučani koji su znali 
velikodušno opraštati jedan drugome i miriti 
se. A blagdan sv. Križa bio je dan sveopćeg 
bratstva svih Šibenčana koji su se toga dana 
slijevali u Dolac. S velikim ponosom ispunjaio 
bi se njihovo srce kad bi se u zajedničkim 
gradskim procesijama istakli svojim pjevanjem. 
Osim sv. Križa i Gospinih blagdana, Dolačani 
su slavili i sv. Marka, sv. Linarda, sv. Šimuna 
i Tadeja. Svi ti blagdani itekako su dobro do- 
lazili ondašnjem siromašnom težačkom i nadni- 
čarskom življu da se malo odmori, razonodi i 
kolo zaigra. 

Zbog nedostatnog broja vjernika Dolac je 
ispočetka pripadao gradskoj župi, ali je imao 
vlastitog kapelana kojega je uzdržavao, izabi- 

rao, a biskup ga potvrđivao. Biskup Bogdan 
Pulšić podigao je 1424. Dolac na samostalnu 
župu i imenovao prvog župnika. Od druge po- 
lovice 17. stoljeća, tj. od onda kad su se iz- 
bjeglice iz šibenskog zaleđa naselili u Docu, 
župu vode franjevci, sve do početka 18. sto- 
ljeća. Narod ije birao i uzdržavao župnike, a 
oni su svečano obećavali da će vjerno služiti 
Bogu i narodu. Bilo je u Docu i glasovitih žu- 
pnika od kojih su neki postali šibenski biskupi. 
Kao junak u borbi s Turcima opjevan je župnik 
fra Andrija Rezica (1686 — 1688). Mora da je 
bio velik ugled Župnika Bare Lisikarića jer je 
između ostalih bio pozvan 1626. da se utvrdi 
»čisto ime i besprijekoran život« Ivana Tomka 
Mrnavića koji je bio kandidat za šibenskog bi- 
skupa, a Mlečani su bili protiv budući da je bio 
domaći sin.  Glasovit je župnik Antun Josip 
Fosco, istaknuti šibenski povjesničar, član ne- 
koliko kulturnih ustanova u svijetu, šibenski 
biskup i osnivatelj tiskare. 

Prva dolačka crkva koja se spominje u 
spisima bila je Gospina. Zbog čudesnog Pro- 
pela, koje je u nju smješteno, postala je ugled- 
nija pa ju je biskup Pulšić 1421. posvetio u 
čast sv. Križa. Kad ije sagrađena nova današ- 
nja crkva, ta je crkva postala bratimska dvo- 
rana. Uz more postojala je 1356. crkva »Bož- 





25 


jeg blagdana« s istoimenom bratovštinom. Ta 
je crkva u drugom svjetskom ratu porušena 
bombardiranjem.  Dolačani su 1391. sagradili 
veliki samostan sv. Kate za benediktinke pu- 
čanke, a uz njega i crkvicu. Kad je samostan 
sv. Spasa, u kojem su bile redovnice piemki- 
nje, postao pretijesan, knez određuje da dolač- 
ki samostan naizmjenično prima jednu pučan- 
Ku, pa plemkinju. Hrvatska prezimena redovni- 
ca, njihova »Regula« s mnogo lijepih inicijala 
pisana hrvatskim jezikom, svjedoče dq je sa- 
mostan bio hrvatski i da se u njemu govorilo 
hrvatski, dok se u drugim samostanima govo- 
rilo talijanski. Koludrice su držale školu za žen- 
sku mladež i poučavale ih u vjeronauku, pisa- 
nju, čitanju, računanju i ručnom radu. Škola je bi- 
la na velikom glasu pa su u nju dolazile djevojke 
iz Knina i Skradina. Francuske su vlasti 1806. 
istjerale koludrice i na silu ih premjestile u 
samostan isv. Luce, a u samostan smjestile 
vojsću pa je dobio naziv »Kvartir«. Tako ie 
samostan u kome ije cvjetao duhovni život, i 
kojega je biskup Juraj Šižgorić nazvao »svje- 
tilika na svijećnjaku vojujuće Crkve« pretvoren 
U francusku kasarnu, a danas se tu nalaze 
stambene prostorije. 

Današnja crkva sv. Križa sa svojim jedin- 
stvenim zvonikom gradila se od 1605. do 1608. 
uz stariju Gospinu crkvu čiji današnji ostaci 
kazuju da je to bila mala ali lijepa crkva. 
Glavni graditelji bili su poznati majstori umjet- 
nici Jeronim Mondela i Antun Nogulović. Grad- 
nju je, po želji puka, pokrenula i organizirala 
bratovština sv. Marka. Zbog toga na nadvratku 
glavnih vrata piše: »Na čast Bogu i sv. Marku 
1608.« Gradila se dobrovoljnim doprinosima ci- 
jeloga grada, jer su se svi Šibenčani ponosili 
dolačkim Križem i štovali ga. Osim doprinosa 
zadužbina bratovštine i novca sakupljali su se 
i poljoprivredni proizvodi, pa čak i riba. Lijepo 
renesansno pročelje napravljeno je od bijelog 
tesanog kamena, a ostali zidovi od domaćeg 
grubo tesanog kamena u iskladu s ambijentom 
zbijenih kuća. Pročelje krasi prelijepa slijepa 
(ti. bez stakla) rozeta, a među njenim stupići- 

ma uklesano ije 12 lijepih medaljona dvanaes- 
torice apostola. Crkva ije iznutra vrlo ugodna 
i prostrana. Ima lijepi kasetirani strop. 

Crkva ima tri kapele s tri oltara. Velika 
kapela rekonstruirana je od 1864. do 1866. za 
župnikovanja Antuna Fosca. Na restauraciji 
radio je Jakov Pasini koji je u katedrali mnogo 
toga obnovio. Prostor velike kapele razdije:jen 
je sa dvije visoke arkade. Prednja ima tri luka, 
a stražnja dva na kojima se nalaze kipovi sv. 
Ivana Krstitelja i sv. Kate. Između arkada po- 
stavljen je glavni oltar sv. Križa sa četiri ele- 
gantna mramorna stupa i mramornim sveto- 
hraništem. Između stupova iznad svetohraništa 
nalazi se niša sa staklom u kojoj je pohranje- 
no čudotvorno Propeće. Iznad stupovlja nc 
vrhu oltara u sredini nalazi se kip Spasitelja, 
a sa strane kipovi sv. Petra i sv. Pavla, pa vol 
i lav, simboli evanđelista sv. Luke i sv. Marka. 
Na podnožju oltara stoji natpis: sagrađen mi- 
lostinjom pobožnih. 

Mala kapela tj. oltar Gospe Lurdske nalazi 
se u lađi crkve s desne strane. To je negda- 
šnji oltar sv. Mihovila koji je tu prenesen iz 
stare crkve. Oltar ima dva mramorna stupa, 
a sa strana u nišama dva stara lijepa anđela. 
Kipovi Gospe i sv. Bernardice napravljeni su 
1924. Na podnožju oltara nalazi se spomen 
ploča u koju je upisana godina gradnje crkve, 
njezin naziv, godina restauracije te ime župnika 
Fosca za vrijeme kojega ije crkva obnovi'jena 
i ime biskupa Ivana Zafrona koji je crkvu po- 
svetio. 

U drugoj maloj kapeli s lijeve strane na- 
lazi se oltar sv. Šimuna i Jude Tadeja. | tai 
mramorni oltar prenesen je iz stare crkve. On 
je sigurno postojao odavna jer se u spisima 
spominje 1424. nadarbina s imenom tih aposto- 
la. Uz blagdan tih apostola vezana je žalosna 
godišnjica kad su 1412. Mlečani zagospodarili 
gradom. O blagdanu tih apostola nanod ije imao 
pravo da mu gradski knez oslobodi iz tamnice 
jednog utamničenika. Stara oltarna slika apo- 
stola s Gospom od sedam žalosti uklonjena 
je 1929. i zamijenjena s današnjom. 

“Crkva ne posjeduje mnogo vrijednih starih 
umjetnina. Ima nekoliko srebrnih  relikvijara; 
četiri lijepa i velika srebrna kandelabra; dva uk- 
usna srebrna anđelića; vrlo vrijednu staru bra- 
timsku matrikulu s krasno urešenom prvom stra- 
nicom i više raznobojnih inicijala. Brigom bra- 
tovštine nabavljene su 1776. orgulje. Crkva se 
uzdržavala prihodima od nadarbeničkih kuća i 
zemalja. Danas ije ostala bez svega i uzdržava 
se jedino milodarima vjernika. 

Veliku ulogu u povijesti Doca odigrala je 
bratovština ili »skula« sv. Marka. Osnovana je 
1370. Uzdržavala se doprinosima članova i na- 
darbinama. Imala je svoju zastavu na kojoj je 
s jedne strane bila slika sv. Marka, a s druge 
slika bičevanog Krista, simbol bičevanih puča- 
na. Statuti i pravila bratovštine upisani su u 
matrikuli koja je za bratime poslije Evanđelja 
bila najsvetija stvar. Pravila su se morala stro- 
go obdržavati. Nedisciplinirani članovi kažnja- 
vali su se globom. Uprava i članovi birali su 
se tajnim glasanjem pomoću bijelih i crnih 


Kuglica. Imala je i svoje »prokarature« ili suce. 


Svaki je bratim imao svoju tuniku. Dolačka 


bratovština bila je jaka organizacija pučana, . 


njihovo glavno i jedino stjecište jer nisu imali 
pristupa u gradska vijeća. Nedjeljom su se 
sastajali u svojim prostorijama i tu raspravlja- 
li ne samo o problemima crkve, već i o dru- 
gim općim problemima. Tu su se pripremali za 
javne nastupe u pučkim skupštinama. Zahtjevi 
bratovštine često su se uvažavali. Budući da 
su bratovštine imale veliki utjecaj na puk, Mle- 
čani su od njih zazirali bojeći se da ne bi di- 
zali narod na bunu. Optuživali su bratime da 
se pod naličjem vjere rote protiv vlasti. Oso- 
bito su se bojali kad bi se sastale sve gradske 
bratovštine na zajednička vijećanja. Znali su 
na bratske sastanke ubacivati svoje špijune. 
Nastojali su zabraniti ne samo bratimske sa- 
stanke već i same bratovštine. Stoga su im 
podmetali razne optužbe. Bojeći se tajnih do- 
govaranja tih pučkih parlamenata zahtijevali 
su Mlečani da njihovim sastancima prisustvuje 
knežev delegat i da knezu daju na uvid njihove 

knjige računa. Bratovštine su razvile veliki so- 
cijalni rad skupljajući i dajući iz svojih prinoda 
za javne potrebe. »Tako je 1785, kad je bila 
gladna godina, bratovština sv. Marka založila 
svoje srebro da može nabaviti 300 kvarata 
ječma i boba za narod«. Članovi bratovštine 
sv. Marka bili su mnogi isvećenici i ugledni 
građani, kao npr: liječnik Ambroz Mihetić, ko- 
ii je sagradio crkvu sv. Barbare; najglasovitiji 
jugoslavenski bakrorezac Martin Kolunić; do- 
brotvor samostana sv. Luce, Lovro Tetta; um- 
jetnik, Antun Nogulović; Ivan Calligari. Bratov- 
ština sv. Križa postoji i danas, dok su se dru- 
ge dvije: presvete Krvi i Gospe Lurdske, uga- 
Sile. 

PROPEĆE U DOCU 


»Od više stoljeća grad Šibenik posjeduje 
jednu svetinju, koja je neprekidno bila predmet 
štovanja i pobožnosti za njegove stanovnike. 
U župskoj crkvi predgrađa Doca čuva se od 
početka petnaestog stoljeća jedno Prope- 
će. Ovaj dragi predmet ljubomorno sačuvan 
bio je za starodrevne stanovnike, osobito do- 
lačkog predgrađa, uvijek dragocjena imovina, 
uvijek okružena iskrenim tradicionalnim  pije- 
tetom i građanskim ponosom.« Tako o dola. 
čkom sv. Križu piše 1933. biskupijski list bisku- 
pa Milete. 

Dolačko Propeće — prema prastaroj na- 
rodnoj predaji — na jednoj gredi, koja se sto- 
ljećima čuva kao draga relikvija, doplivalo je 
pred obalu Doca. Iz mora su ga izvadili ribari 
i odnijeli u kuću braće Šestanović. To se do- 
godilo negdje između 1402. i 1421. godine. Pro- 
peće je sigurno doplivalo prije 1421. jer je te 
godine biskup Bogdan Pulšić dotadašnju dola- 
čku crkvu koja je bila posvećena Gospi, si- 
gurno ne bez razloga posvetio u čast svetog 
Križa. To je zaista znak da ise Propeće, koje 
je u Docu izabralo svoje boravište, uvelike što- 
valo. Prema predaji, čim je Propeće bilo done- 
seno u kuću Šestanović, ozdravila je njihova, 
od rođenja gluhonijema, sestra. Taj neobični 
događaj uzbudio je vjernike pa su odlučili da 
Propeće smjeste u katedralu, smatrajući je 
najprikladnijim i najdoličnijim mjestom. Odre- 
denog dana u svečanoj procesiji poniješe Do- 
lačani i građani Propelo prema katedrali. Tek 
što su došli pod samostan sv. Katarine, kod 


31 


mjesta zvanog »Mostić«, najednom podigla se 
strasna »nevera« a more je toliko nabujalo te 
nisu mogli dalje. Isto se pokušalo i sljedeća 
dva dana, ali oluja nije prestajala, kao da je 
neka sila priječila da Propeće ne prijeđe gra- 
nice Doca. Vjernici su to smatrali Božjim zna- 
KOM pa su Propeće ponijeli u dolačku crkvu i 


sa strahopoštovanjem postavili ga na oltar sv. - 


Mihovila. 

Odakle je doplivalo to Propeće? Poznati 
šibenski kroničar Antun Fosco 1856. piše da je 
to Propeće od pamtivjeka visjelo na križu koji 
je bio podignut na visokom kamenom rtu rijeke 
Krke, zvanom Crljenica, između Skradinskog 
Buka i Skradina. Isti kroničar, pozivajući se na 
pripovijedanje starih Dolačana, piše da su sva 
tri čavla na kojima je visjelo to drveno Prope- 
če bila na spomenutom križu sve do 1790. go- 
dine. Naime, te godine braća Petar i Jure Pet- 
ković iz Skradina, potaknuti pobožnošću, že- 
ljeli su uzeti i sačuvati tri čavla sa spomenu- 
tog križa. Ribarskim ostima, jer je križ bio vi- 
soko, digli su jedan, pa drugi čavao, ali oba 
su pala u lađu i odatle odskočila u vodu. To 
ih je uzbudilo pa trećeg nisu htjeli dirati. 

Dolačani su štovali svoje Propeće, ali 
sveopće štovanje nastalo je 1483. zbog neobi- 
čne pojave koja je uzbudila cijeli grad. Te go- 
dine Kristova otkupljenja, točno na Veliki čet- 





Pogled na Dolac sa zidinama i crkvicu sv. Nediljice. 
Snimak iz 1909. godine 

vrtak poslije podne 26. ožujka, dolačko je Pro- 


 peće prokrvarilo. Događaj su primijetili pobožni 


vjernici i odmah o tome obavijestili narod i 
crkvenu vlast. Taj su događaj ispitali, vidjeli i 
o njemu svjedočili ne lakovjerni vjernici, već i 
ozbiljne svjetovne i crkvene osobe: gradski 
knez Petar Canali sa svojim sinom Anđelom, 
članovi kaptola i klera, dolački kapelan i nada- 
sve glasoviti učenjak Juraj Šižgorić, nećak bi- 
skupa Jurja Šižgorića, Šibenčanin Juraj Šižgorić, 
doktor crkvenog i svjetovnog prava, istančani 
pjesnik i pisac, poznat i cijenjen nadaleko i izvan 
Šibenika, borac protiv Turaka, koji je tada mje- 
sto biskupa Tolentića upravljao biskupijom, 1. 
ožujka 1484. službenim, na pergameni pisanim, 
dokumentom precizno registrina »čudesnu stvar, 
koja se Božiom dozvolom dogodila u crkvi sv. 
Marije u šibenskom predgrađu«. Šižgorić sigur- 
no nije bio lakovjeran, već svjestan svoje od- 
govornosti osobito zbog nekih koji su bili »opo- 
ra srca« za vjerovanje, pozivajući se na ugle- 
dne imenom spomenute svjedoke i očevice, pi- 
še: »vuzeli smo u svoje ruke Propelo i vidjeli 
smo na glavi i na desnoj ruci i na nogama neki 
krvavi znoj, koji nije izazvan nikakvom varkom 
ni prevarom, nego procurio božanskom dozvo- 
lom, mada ih je bilo mnogo, koji su u ovoj pri- 
kazi bili luda i opora srca i nisu vjerovali. Mi 
pak, što znamo, kažemo i što smo vidjeli svje- 
dočimo...« i dalje u istom Sspisu poziva puk 
na iskazivanje časti svetom dolačkom Propelu. 
Očito je iz tog dokumenta, izdanog godinu 
dana poslije krvarenja Propeća, da ije Šižgorić 
događaj dobro provjerio upravo potaknut od 
tolikih »koji nisu vjerovali«, i tada potvrdio 
čudesni događaj, odobrio misu u čast sv. Križa, 
a svima koji joj prisustvuju i pričeste se, 40 
dana oprosta. Spomenuti je dokumenat zape- 
čaćen i potpisan u prisutnosti Mihovila Radiko- 
sića kanonika, Jurja Vodarevića i Mihovila 
Draganića potkanonika šibenskim građanima, 
a napisao ga je šibenski javni notar i kancelar 
biskupije Luka Maksano. Ponovno 15. travnja 
1690. isti dokumenat izdao je biskup Ivan Cal- 
legari i potvrdio oproste. Prigodom spomenu- 
tog događaja sakupljeno lije nekoliko kapljica 

krvi i stavljeno u zapečaćeni relikvijar za što- 
vanje vjernika. Taj događaj izazvao je veliko 
oduševljenje i strahopoštovanje u srcima vjer- 


nika. | 

Poslije tog događaja crkva sv. Križa po- 
stala je stjecište i utočište šibenskih križonoša. 
Prolazile su godine, izmjenjivale se nevolje i ra- 
tovi, vjera je poput plime sad rasla sad padala, 
a onda ije ponovno srca Šibenčana duboko 
potreslo drugo krvarenje svetog Propeća. To 
se dogodilo 2. svibnja 1812. uoči blagdana Na- 
sašća sv. Križa, dok se Šibenik nalazio pod 
francuskom upravom. Tom događaju, kako se 
vidi iz mnogih sačuvanih dokumenata, crkvena 
je vlast pristupila vrlo oprezno i s velikom ra- 
zboritošću. Vodila su se detaljna istraživanja, 
svestrana ispitivanja i ozbiljni procesi. 


Spomenutog dana nekoliko svećenika dok . 


su molili Večernju primijetili su na staklu, iza 
kojega se čuva Propeće, neke neobične mrlje 
Koje se prije tu nisu vidjele. Zbog opreza crk- 





“ "a : E 

: , KIbkda 

5 g / Kk tie lakta 

eats 5 nafi RES 

pa Ha 43- f P LI išai j 

f Za Bi mE E Zavrhi : UJ D » 

/ r 4 sha ad i i ' 

ME Zok f + J m 

g 2 f Po vi s. A MI 

i : .t_. soda K 

Gra z ; ti : ' j 

SRI PE 6 Rag j 3 "4 

PA o . ' . 

UJ : .. ad Ki 

š pi AI NI 2 ' 

: g e ' mi AE L 

FA 

nu, : 4 Ziki , x 

uta , “a . 

uf ri PJ \ 4 , LJ 

Nr g Za / KEM ? ji 

Ka +, , ud: Dos, 4 Va Ke * H 

, "4 Pa j g ži As > di Ž d h Ko h ! 

o umile 18. Ti X U | i ud“ 1 

bd ..x + , A A 1 " 

A5 ha Zao sak , -# nI . = “ FORA aca Kk * Đ. 

E ai $ "a. PA 

zoka . 4 a 

' M TJ # x 

“ , i IE k pP f f 

\ 5 ' : 

H Z = ? LI Hi i ' ma ' 
u Lp . * 

Ž i ši, A Ka ' đ 4 , , 

Kes \ 

, BASEE #2 11h 


Akademski kipar, Dolačanin, Aleksandar Guberina: crtež crkve sv, Križa 





.- 


34 


vena je vlast odlučila da se o tome ništa ne 
govori niti razglašuje. Par dana kasnije neko- 
liko se svećenika uspelo pred staklo i sa svi- 
jećama izbližega promotrili i zaključili da tu 
zaista ima nešto neobičnoga, ali se nisu usu- 
dili tvrditi da se radi o kapljicama krvi. Stvar 
je procurila među puk, pa je kapitularni vikar 
Antun Dobrović, koji je upravljao biskupijom 
jer još nije bio imenovan novi biskup, odredio 
da se događaj bolje provjeri, pod zakletvom 
ispitaju očevici i o svemu vodi zapisnik. Ispi- 
tani očevici, Miočević i Kinkela kanonici, Vicko 
Parčić svećenik, Šime Bujas prokurator i Frane 
Vidović, pod zakletvom izjaviše da su iza 
stakla vidjeli krvave mrlje; dolački kapelan Do- 
minik Mileta da nije ništa vidio zbog tamne 
pozadine Propeća; kanonik Juranović da je 
iza stakla vidio dvije mrlje koje prije nije viđao, 
ali zbog debljine stakla nije mogao ustanoviti 
da li je to krv ili nije. 

Zbog razumljivih razloga i zbog umirenja 
puka istraga se nije na tom zaustavila. Kapitu- 
larni vikar odredio je posebnu komisiju da stvar 
ispita. Ta je komisija izvijestila vikara da se na 
staklu vide dvije veće i više sitnih kapljica krvi 
i predložila da se otvori staklo i sve detaljno 
pregleda. To je i učinjeno. 

Dana 11. svibnja 1812. u prisutnosti kapi- 
tularnog vikara, gradskog načelnika, vojnog ko- 
mandanta mjesta, kotarskog suca, kanonika, 
svećenika, liječnika i drugih kvalificiranih oso- 
ba, koje dokumenti poimenice navode, ali bez 
prisutnosti puka, otvorena je niša, koja se nije 
otvarala od 1718, skinuto staklo i križ s Pro- 
pećem i sve se pomnjivo ispitalo i pregledalo. 
Tada je ustanovljeno da se na staklu nalaze 
dvije veće zgrušane kapljice krvi i mnogo sitnih 
raspršenih kapljica. Liječnik Sebastijan Frari i 
kirurg Petar Rosa pregledavši krv na Propeću 
utvrdili su da se radi o pravoj krvi. Istoga dana li- 
ječnik S. Frari izdao je i potpisao saopćenje u 
kojemu, između ostaloga, piše: »Poslije najpo- 
mljivijeg ispitivanja ustanovio sam slijedeće: 1. 
Čelo časnog lika omašćeno je na raznim djelo- 
vima, a osobito na .desnoj. sljepoočnici, rume- 

nom krvlju; 2. Jedna kap zgrušane krvi nalazi 
se u nutarnjem uglu lijevog oka; 3. Desna stra- 
na podbratka omašćena je svježom krvlju, a 
lijeva strana podbratka tamnom  zgrušanom 
krvlju; 4. Pod pazuhom desne ruke nalazi se 
trag krvi žive boje, a pod pazuhom lijeve ruke 
sukrvičasto znojenje; 5. Uzduž vanjskog zavoja 
desne ruke trak svježe krvi; 6. Na predjelu des- 
ne strane grudnjače, blizu mjesta gdje je na 
liku urezana rana, krv žive crvene boje. Osim 
toga, opazio sam na nutarnjoj strani stakla, 
koje zatvara kovčeg u kojem se nalazi časni lik, 
mnogo poprskane suhe krvi. Pošto sam dobro 
provjerio ne mogu navesti drugi razlog toj iz- 
nenađujućoj pojavi nego pripoznavajući čudo 
neizmjerne Božje moći. Što sam opisao, potvr- 
đujem zakletvom«. Poslije pregleda Propeće je 
vraćeno na svoje mjesto u nišu, staklo zatvo- 
reno i zapečaćeno. 

Važan dokumenat da je dolačko Propeće 
proplakalo je sačuvana obilna prepiska između 
francuskih i narodnih vlasti. Taj događaj i 
veliko slijevanje naroda u dolačku crkvu uz- 
nemirio je francusku vlast »koja je tada bila u 
sukobu s Crkvom« pa su bojeći se pučke bune, 
tražili detaljne informacije. Premda je načelnik 
Divnić više puta uvjeravao Francuze da je puk 
miran i da nema i najmanjeg znaka pobune, 
Francuzi su uhapsili kapitularnog vikara Dob- 

rovića i župnika Kinkelu te ih deportirali u Za- 
dar. Dobrovića su uskoro pustili, a Kinkelu 


odveli u zarobljeništvo u Francusku. 


Šibenčani su se poslije tog čudesnog do- 
gađaja slijevali u dolačku crkvu, žarko molili 
pred Propećem, ispovijedali se da dobiju oproš- 
tenje svojih grijeha, i da se uklone od njih raz- 
ne nevolje koje su možda prijetile, kao što je 
to bilo poslije prvih pojava krvi 1483. 

Spisi spominju, a među narodom se pripo- 
vijedalo, da su se tragovi krvi mogli vidjeti za 
dugo vremena. Danas, međutim, ne vidi se niš- 
ta, niti se može vidjeti jer je Propeće poslije 
drugog svjetskog rata restaurirano, 

Dolačko Propeće se uvijek smatra sveti- 
njom u koju se ne dira. Samo u rijetkim sluča- 
jevima, osim spomenutog istraživanja 1812, Pro- 
peće se nosilo kroz grad. To je bilo 1538. kad 
su gradu ozbiljno zaprijetili Turci; zatim 1621. 
kad ga ije biskup Vinko Arrigoni nosio u pro- 
cesiji po gradu i postavio ga u novosagrađenu 
dolačku crkvu sv. Križa; te 1933. za biskupova- 
nja Jeronima Milete, a prigodom 1900. obljet- 
nice Kristova otkupljenja. Godine 1883. velikim 
je slavljem obilježena  četiristota godišnjica 
prvog krvarenja dolačkog Propeća. 

MILOSTI SVETOGA KRIŽA 


Ostat će skriveno i nepoznato koliko je, 
kroz dugih pet vjekova, pred dolačkim svetim 
Križem učinjeno zavjeta, uslišeno molba i udi- 
jeljeno milosti živoj vjeri pobožnih ljudi. Među- 
tim, nekoliko je neobičnih događaja pobudilo 
pažnju puka i crkvenih ljudi, pa ih ovdje dono- 
simo jer o njima pišu i drugi pisci. O tim do- 
gađajima, kako se vidi iz spisa šibenske bisku- 
pije, vođeni su posebni postupci, ispitivani svje- 
doci pod zakletvom i svi rezultati poslani na 
razmatranje papinskoj kuriji u Rim. Nije pozna- 
to da li je iz Rima došao kakav odgovor 'ijer 
o tome nema nikakvih dokumenata. Biskup Vin- 

KO Arrigoni ustanovio je posebnu komisiju kva. 
lificiranih osoba. Komisija ije radila od 20. lipnja 
1605. do 15. ožujka 1606. i ispitala sljedeće 
slučajeve: 


1. U Docu 1597. prosjakinja srednjih godina 
Jelena Simuničević teško se razboljela u noga- 
ma. Bolest se vremenom toliko pogoršala te 
nije mogla više hodati, pa bi je dobri ljudi nosili 
pred crkvu sv. Križa gdje bi prosila. Poslije 8 
godina liječenja liječnik ije izjavio da ije njezina 
bolest neizlječiva. Poslije 46 dana stalnog leža- 
nja, posebno nadahnuta, zavjetovala se sv. 
Križu da će 46 dana preležati u dolačkoj crkvi. 
Netom su ije donijeli u crkvu osjetila je pobolj- 
šanje, a poslije 46 dana preležanih u crkvi pot- 
puno je ozdravila. Pred spomenutom komisijom 
o tom događaju svjedočili gu: Šimun Ivičević 
liječnik koji ju je liječio, Lovro Jacobi trgovac 
koji ju je uzdržavao, Luka Lombardić, Mihovil 
Guloznić, Antica Radinović. 


2. Na mostu u Tribunju 1595. Jelena Lju- 
bin, žena Šimuna, zadala je nožem tri teške 
rane radniku Jakovu Špartartinu, Jakovljevu. 
Liječnik mu ije zaliječio rane, ali je ustanovio 
da neće potpuno ozdraviti jer mu je povrijeđe- 
na hrptenjača. Jakov se vratio u rodno mjesto 
Žirje. Međutim, bolest mu se toliko pogoršala 
da je mogao hodati jedino pomoću štaka. Pos- 
lije 7 godina vratio se u Šibenik i uzdržavao 
se prošnjom. Bolest mu se 1605. još više po- 
goršala pa se zavjetovao sv. Križu. Teškom 
mukom došepao ije do crkve sv. Križa, sjeo u 
jedan kut i molio. Najednom je osjetio kao da 
mu se u slabinama nešto otrglo, oblio ga znoj, 
a zatim se uspravio slaveći Boga. Poslije tjedan 
dana potpuno je ozdravio i odbacio štake. O 
tom slučaju svjedočili su liječnik Šimun Iviče- 
vić, mesar Sutina i drugi. 


3. Šibenčanin Toma Vojnović tako je teško 
obolio da je jedva hodao pomoću štaka, držeći 
se zida. Liječnik koji ga je liječio napustio ga 
je jer je bolest proglasio neizlječivom. Toma 
se obraćao i raznim nadriljekarušama, ali bez 

ikakve koristi jer je bolest postajala sve teža. 
Zavjetovao se sv. Križu. Za vrijeme mise po- 
čivajući na jastuku u crkvi sv. Križa, najednom 
je osjetio da mu je bol prestala. Poslije mise 
uspravio se na noge posve zdrav na očigled 
svega naroda. Pred komisijom o slučaju su 
svjedočili svećenik Toma Kapuan, dolački žup- 
nik Mate Tomašević, Jela Vicić i Stana Dob- 
ronić. 


4. Toma Ratošević, zvani Hubnić, svoje oz- 
dravljenje pripisuje milosti svetoga Križa. Istog 
je mišljenja bio i liječnik Šimun Ivičević. Zbog 
teških uvjeta razbolio se radeći na solanama 
u Zablaću. Imao je vodenu bolest pa je morao 
skoro neprestano ležati. Liječnici su ustano- 
vili da je njegova bolest neizlječiva. U teškoj 
depresiji zazivao je smrt, ali nije prestao nada- 
ti se Božjoj pomoći. Zavjetovao se svetom Kri- 
žu.Njegovu vjeru Bog je nagradio. Poslije mise 
koja se za njegovo zdravlje pjevala pred sv. 
Križem počelo mu je bivati bolje. To je bilo u 
lipnju 1605. Sljedeće godine u ožujku liječnik 
Š. Ivičević pred komisijom izjavljuje da »radi u 
solanama kao najzdraviji i snažni gradski: 
radnici«. 

MOLITVE 
SVETOM KRIŽU 


Ova sveta godina našega otkupljenja i 
500. obljetnica prvog krvarenja svetog Propeća 
nek nam bude i godina obraćenja, pomirenja 
s Bogom i ljudima, godina svesrdnog angaži- 
ranja za ljubav, pa milost svetog Križa neće 
izostati. Ako se želiš pomoliti svetom Križu 
Kristovu evo ti, predlažemo, nekoliko molitava 
da ih u tišini i sabranosti moliš. 


Evo, moj dobri i preslatki Isuse, pred li- 
cem tvojim bacam se na koljena i s naj- 
većim žarom srca molim te i zaklinjem: 
utisni mi u srce živa čuvstva vjere, ufanja 
i ljubavi te pravu pokoru za moje grijehe 
i čvrstu odluku da se popravim. To te 
molim promatrajući u sebi i gledajući u 
pameti tvojih pet rana i imajući pred oči- 
ma, ono što prorok David reče o Tebi dob- 
ri Isuse: »Probodoše mi ruke i noge, sve 
kosti svoje prebrojiti mogu«. 


Krunica predragocjene Krvi Isusove 


Bože, u pomoć mi priteci. Gospodine, po- 
hiti da mi pomogneš. Slava Ocu i Sinu i Duhu 
Svetomu. Kako bijaše... 


Prvo otajstvo 

Preljubezni naš, Spasitelju, ti si već osmi 
dan poslije rođenja po obrezanju prolio svoju 
predragocjenu krv zbog mnogih naših nered- 
nosti. Kajemo se za svoje nerednosti i obeća- 
jemo da ćemo, s tvojom svetom pomoći, unap 
rijed živjeti čistim tijelom i dušom. 

(Pet Očenaša i jedan Slava Ocu). 
Tebe, dakle, molimo, svojim slugama pomozi, 
koje si predragocijenjenom krvlju otkupio. 


Drugo otajstvo 

Predobri Isuse, ti si se u Maslinskom vrtu 
znojio krvavim znojem zbog tolikih naših ne- 
zahvalnosti. Molimo te, daj nam snagu da bu- 
demo zahvalni predobrom Bogu i svojim dobro- 
Činiteljima. 
(Pet Očenaša i Slava Ocu). Tebe, dakle, mo. 
limo ... 


Treće otajstvo 

Strpljivi Isuse, pod udarcima nemilih vojni- 
ka koji su te bičevali, prolio si mnogo svoje 
krvi zbog naše nestrpljivosti, naše putenosti, 
naših strašnih psosti. Molimo te, pomozi nam 
da svladamo svoju isrditost, svoju putenost | 
oslobodimo se sramotne psosti. 
(Pet Očenaša i Slava Ocu). Tebe, dakle, mo- 
limo... 


Četvrto otajstvo 

Ponizni Isuse, koliko li si krvi prolio iz svo- 
je svete glave kad su te trnjem okrunili, zbog 
naše oholosti i zlih misli. Molimo te, nauči nas 
pravoj poniznosti i oslobodi nas od kojekak- 
vih zlih i oholih misli. 
(Pet Očenaša i Slava Ocu). Tebe, dakle, mo- 
limo ... 


Peto otajstvo 

Ustrajni Isuse, na svom križnom putu pro- 
lljevao si svoju presvetu krv kao naknadu za 
naše sablazni, naše nemilosrđe, naše oskvrnji- 
vanje blagdana. Oprosti nam, Gospodine, sve 
te naše grijehe i ohrabri da te odvažno slije- 
dimo na križnom putu svoga života. 
(Pet Očenaša i Slava Ocu). Tebe, dakle, mo- 
limo . .. 


Šesto otajstvo 
mMilosrdni Isuse, iz tvojih rana na rukama 
i nogama potekli su potoci krvi da bi oprao 

naša zlodjela i stranputice života. Molimo te, 
obrati nas po sakramentu isvete ispovijedi i ne 
dopusti da svojim grijesima opet prikivamo na 
križ tvoje svete ruke i noge. 

(Pet Očenaša i Slava Ocu). Tebe, dakle, mo- 
limo... 


Sedmo otajstvo 

Preljubljeni Isuse, ti si na križu raširio ru- 
ke da sve zagrliš, iz otvorenog rebra i ranjenog 
srca prolio si za nas i posljednju kap svoje 
krvi. Molimo te, nauči nas nesebično opraštati 
i nesebično ljubiti, kao što si ti opraštao | 
ljubio. 

(Tri Očenaša i Slava Ocu). Tebe, dakle, mo- 
limo ... 

O predragocjena Krvi moga Spasitelja, ot- 
kupnino grijeha, vrelo života. O presveta Krvi 
moga Krista koja sazivaš Božje milosrđe nad 
grešni svijet. Duboko ti se klanjam i obećavam 
da ću wo svojim mogućnostima nadoknađivati 
za svoje grijehe i za grijehe svijeta, zbog ko- 
iih si potekla. Da nije potekla ta blagoslov- 
ljena Krv, što bi bilo od moje duše, od moga 
života? Tko može procijeniti tvoju neizmjernu 
vrijednost! Kako da ne ljubim moga Isusa koii 
je širokogrudno žrtvovao za mene i posljednju 
kap svoje krvi. Isuse, vjerujem u te, uzdam se 
u te, ljubim te iznad svega. O predragocjena 
Krvi Kristova, o predragi meleme koji si pro- 
tekao iz vrela neizmjerne ljubavi, učini da te 
sva srca ljube i svi jezici slave sada i u vijeke 
vjekova. Amen. 

R. Otkupio si nas, Gospodine, Krvlju svo- 
om. 
O. | učinio si nas kraljevstvom Bogu na- 
šemu. 


Pomolimo se! 

Bože, ti si dragocienom Krvlju svoga Je- 
dinorođenca otkupio čovječanstvo. Sačuvaj u 
nama djelo svoga milosrđa: da vazda slavimo 
otajstvo našega spasenja i postignemo njego- 
ve plodove. 

Po Kristu Gospodinu našemu, Amen. 

SVETOM PROPEĆU 


»Visiš krvav... bolan 

Danas ko i negda 

A! kroz dugi lanac dvadeset vjekova 
Božanskim trpljenjem šapćeš u visine: 
»Oprosti im, Oče, neznaju što čine« 


A da nije toga, 
Tko bi još i sada smio pod križ stati 
Da baš po tom križu smilovanje moli. 


Ranama satrven 

Pogledaj na one 

Kojim duša čami u bolesnu tijelu 

Osnaži ih vjerom, utišaj im muke 

Zarđalim čavlom probijene ruke 

Neka štite žulje 

Hranitelja naših, izmučene noge 

pratile nam djecu da s puta ne zađu 
A svu onu braću 


Što u sebi nose, lutanja beskrajna 
ljubavlju prosvijetli. 


Visiš krvav... bolan 

Ublaži nam danas s križa sve gorčine 
još zamrle nijesu s usana ti riječi: 
»Oprosti im, Oče, ne znaju što čine«. 


N.N. 


Klanjamo se tebi, Kriste, i blagoslivljamo tebe. 
Jer si svojim svetim križem svijet otkupio. 

